Број: 1147-2/2025-03

Датум: 19.08.2025. године

На основу члана 52г Статута Града Ниша („Службени лист Града Ниша“ број 88/2008, 143/2016 и 18/2019) и члана 72. Пословника о раду Градског већа Града Ниша („Службени лист Града Ниша“, број 1/2013, 95/2016, 98/2016, 124/2016, 144/2016, 117/2020 и 3/2025),

Градско веће Града Ниша, на седници од 19.08.2025. године, доноси

**З А К Љ У Ч А К**

**о утврђивању временa, местa и начинa спровођења јавне расправе о**

**Нацрту програма локалног економског развоја града Ниша за 2025. годину**

**I** Јавна расправа о Нацрту програма локалног економског развоја града Ниша за 2025. годину, спровешће се у периоду од 20.08.2025. године до 26.08.2025. године.

**II** Јавна расправа о Нацрту програма локалног економског развоја Града Ниша за 2025. годину, одржаће се на следећи начин: објављивањем текста Нацрта програма локалног економског развоја града Ниша за 2025. годину на званичном сајту Града Ниша и сајту Градске управе за локални економски развој и инвестиције.

**III** Заинтересоване градске институције, предузећа, предузетници, организације цивилног друштва и удружења, представници средстава јавног информисања и други заинтересовани субјекти своје предлоге, примедбе и сугестије о Нацрту, могу доставити писаним путем Градској управи за локални економски развој и инвестиције, на адресу: ул. Николе Пашића 24, Ниш или електронском поштом на адресу: ULERI.Info@gu.ni.rs

**IV** Рок за достављање предлога, сугестија и коментара у писаном или електронском облику истиче дана 26.08.2025. године.

 Након спроведене јавне расправе, Градска управа за локални економски развој и инвестиције разматра приспеле предлоге, примедбе и сугестије након чега сачињава Извештај о спроведеној јавној расправи. Нацрт предметног документа заједно са извештајем о спроведеној јавној расправи доставља се Привредно економском савету Града Ниша на сагласност и Градском већу Града Ниша на даљу надлежност.

**V** Стручне и административно техничке послове у поступку припреме и одржавања јавне расправе за потребе Градског већа Града Ниша обавиће Градска управа за локални економски развој и инвестиције.

**VI** Овај Закључак иНацрт програма локалног економског развоја Града Ниша за 2025. годину објавити на званичној интернет адреси Града Ниша [www.ni.rs](http://www.ni.rs).

**VII** Закључак доставити: Градској управи за локални економски развој и инвестиције, Градској управи за органе Града, грађанска стања и људске ресурсе, Градској управи за заједничке послове и информационо комуникационе технологије, Градској управи за финансије и локалне јавне приходе, Градској управи за планирање и изградњу, Градској управи за комуналне делатности, послове инспекције и комуналне милиције, Градској управи за социјалну и породичну заштиту, образовање, културу и спорт и Градској управи за имовину, привреду и заштиту животне средине.

***О б р а з л о ж е њ е***

 Чланом 52г Статута Града Ниша, прописано је да Градско веће организује јавну расправу, одређује начин спровођења, место и време трајања јавне расправе, упућује јавни позив грађанима, удружењима, стручној и осталој јавности, за учешће у јавној расправи који се објављује на интернет презентацији Града и на други погодан начин, а уз јавни позив обавезно се објављује програм спровођења јавне расправе, као и нацрт акта који је предмет јавне расправе. Градско веће може упутити позив за учешће на јавној расправи одређеним појединцима, представницима органа, организација и удружења за које сматра да могу бити заинтересовани за акт који се разматра. О току јавне расправе сачињава извештај који садржи све предлоге и сугестије изнете у јавној расправи, као и ставове органа надлежног за припрему предлога акта о поднетим предлозима и сугестијама са образложењем разлога за њихово прихватање, односно неприхватање.

Разлог за доношење Закључка о спровођењу јавнe расправе о Нацрту програма локалног економског развоја града Ниша за 2025. годину огледа се у обезбеђивању транспарентности рада органа и омогућавању партиципирања грађана, удружења, медија, стручне и остале јавности како би се упознали са истом и узели учешће у јавној расправи подношењем предлога, сугестија и давањем мишљења.

Број: 1147-2/2025-03

Датум: 19.08.2025. године

 **ПРЕДСЕДНИК**

 Драгослав Павловић